पत्नियों की वेश्याओं से तुलना करने की कड़ी आलोचना  
मलेशिया में मुस्लिम महिलाओं के एक समूह ने कहा था कि पत्नियों को अच्छी वेश्याओं की तरह रहना चाहिए, ताकि उनके पति ताकझांक नहीं करें।
मलेशिया के एक इस्लामी नेता ने मुस्लिम महिलाओं के एक समूह को यह कहने के लिए आड़े हाथों लिया है कि पत्नियों को अच्छी वेश्याओं की तरह सज-संवरकर रहना चाहिए, ताकि उनके पति ताकझांक नहीं करें। समूह ने पतियों को भी अपने घरों का बेहतर तरीके से नेतृत्व करने की सलाह दी थी।  केलांतान राज्य के मुफ्ती मोहम्मद शौकरी मोहम्मन ने कहा कि कुरान सीख देता है कि पतियों को अपनी पत्नी के साथ सर्वोत्तम और स्वीकार्य तरीके से व्यवहार करना चाहिए। उन्होंने 'न्यू स्ट्रेट टाइम्स' अखबार से कहा कि कुरान में पतियों से यह बात स्पष्ट तौर पर कही गई है।  उन्होंने कहा कि पत्नी की तुलना अच्छी वेश्या से करना गलत है। उन्होंने ओबिडियेंट वाइव्ज क्लब इंटरनेशनल की उपाध्यक्ष रोहया मोहम्मद के एक बयान का उल्लेख करते हुए यह बात कही।  रोहया ने गत शनिवार को कहा था कि पत्नी को अपने पति की आज्ञा का पालन और सेवा एक अच्छी वेश्या की तरह करनी चाहिए, ताकि उनके पति ताकझांक नहीं करे और बड़ी सामाजिक बुराइयों से बच सके।